Saupstad

For bygda i Steinfjorden på Vestvågøy, se Saupstad (Vestvågøy)

Saupstad er et av distriktene i Heimdal bydel i Trondheim kommune, om lag én mil sør for Trondheim sentrum. Bydelen er kommunens tettest befolkede område, og består ellers av områdene Kolstad og Huseby. Saupstad grenser ellers mot Heimdal i sør, Kolstad i nord og med Bymarka og Huseby mot vest, mens Bjørndalen ligger mot øst. 

I dagligtale skiller ikke folk flest på navnet Kolstad og Saupstad, da grensene er noe flytende og lokaliteter med de begges navn går over i hverandre. Begge navnene kommer fra tidligere gårdsbruk som lå i området. Navnet kommer fra norrønt saup, «kjernemelk» eller et elvenavn av stammen súpa'', «drikke».

 Historie 
Saupstad gård er nevnt for første gang rundt 1530 og tilhørte da erkebiskopen. Saupstad ble krongods under reformasjonen, og fra 1660-årene var Saupstad under eie av slekten Schøller. I 1770 ble gården delt i flere deler, hvor gnr. 197/4 ble selveierbruk, mens gnr. 197/1 ble solgt til selveie i 1790.

Området bestod av dyrket mark og noen mindre skogområder i hovedsak tilhørende de nærliggende gårdene Søbstad nordre og Søbstad søndre fra 1940-tallet og fremover, da de første eneboligene ble bygget langs Søbstadvegen med spredning nordover fra Heimdal. Området tilhørte de nordligste delene av Leinstrand kommune frem til 1964, da det ble innlemmet i Trondheim. Startskuddet for utviklingen av drabantbyer i Trondheim kom med generalplanen rundt 1965, hvor blant annet områdene mellom Saupstad og Flatåsen skulle bygges ut med en konsentrert og helhetlig bebyggelse.Selvaagbolig.no – Et lite stasjonssted endrer form (Besøkt 24. januar 2021) 

Utbyggingen av grunnen rundt Kolstad tok til fra 1969 og like etter på Saupstad på begynnelsen av 1970-tallet ved at det først ble etablert flere borettslag og deretter bygget lavblokker både i kjeder rundt tun og rene firkanttun. Utbyggingen av hele Saupstad ble gjort med en tydelig struktur og klare prinsipper om livsløp, og utbyggingen bestod ellers av offentlige utbygginger som skoler, barnehager, idrettsanlegg, svømmehall og friområder. Også et lokalsenter ble bygget opp på Saupstad, hvor det også kom sykehjem, bibliotek, nærbutikker, offentlige tjenester og bensinstasjon. Et særtrekk for både Kolstad og Saupstad er at biltrafikken ble holdt utenfor de lukkede tunene, og at veien Saupstadringen fungerer som en ringveg og tilkomstveg for hele bydelsområdet. 

Saupstad har etter 2012 blitt modernisert og fornyet på flere områder, hvor bydelen sammen med Kolstad har blitt en del av en områdesatsning i regi av Trondheim kommune på grunn av levekårsutfordringer.Veiviseren.no – Områdeprogram Saupstad-Kolstad 2013-2020  (Besøkt 24. januar 2021) Blant annet har man bygget flere nye skoler med nye Heimdal videregående skole, og hvor de to gamle barneskolene Kolstad skole og Saupstad skole ble slått sammen til nye Huseby barneskole i tillegg til ny Huseby ungdomsskole i samme bygg som skal stå klar våren 2021.Trondheim.kommune.no – Huseby ungdomsskole (Besøkt 24. januar 2021) I forbindelse med den nye videregående skolen ble det også bygget en ny flerbruksshall i samme bygg som går under navnet Kolstad Arena. 

Noe infrastruktur i området har også blitt oppgradert de siste årene, blant annet i forbindelse med innføringen og utbyggingen av Metrobuss i Trondheim, hvor Saupstad har busstopp både i Kongsvegen (Husebytunet hlp) og Saupstadringen (med Saupstadsenteret hlp, Casper Lundes veg hlp og Midteggen hlp).AtB.no – Kolstad, Saupstad og Huseby  (Besøkt 22. januar 2021)

Saupstad-Kolstad ble utnevnt som en av tre finalister til prisen for Norges mest attraktive sted i 2021.   

 Se også 
 Saupstad skole
 Saupstad skistadion
 Saupstad gravlund
 Kolstad kirke
 Kolstad Arena
 Husebybadet
 Huseby idrettspark

 Veier på Saupstad 
 Saupstadringen
 Saupstadbrinken
 Saupstadbergan
 Kongsvegen
 Reier Søbstads veg
 Blisterhaugvegen
 Casper Lundes veg
 Kolstadtunet
 Torplassen
 Midteggen
 Sørflata
 Søbstadvegen

 Referanser 

 Litteratur 

 Eksterne lenker 
  (Av Knut A Rosvold)
 Sapustad.no – Områdeløft Saupstad-Kolstad
 Trondheim.kommune.no – Områdeløft Saupstad-Kolstad


Kategori:Heimdal (bydel)
Kategori:Strøk i Trondheim